Propunere de DECIZIE A CONSILIULUI de stabilire a poziției care urmează să fie adoptată în numele Uniunii Europene în cadrul Comitetului pentru achiziții publice referitor la aderarea Noii Zeelande la Acordul privind achizițiile publice /* COM/2014/0574 final - 2014/0264 (NLE) */





EXPUNERE DE MOTIVE 1. Introducere La data de 28 septembrie 2012, Noua Zeelandă și-a depus cererea de aderare la Acordul OMC privind achizițiile publice (denumit în continuare „AAP”). Noua Zeelandă și-a exprimat intenția de a finaliza procesul de aderare în ceea ce privește textul AAP modificat (acesta a fost adoptat de către părți la 30 martie 2012 și a fost încheiat de UE, prin intermediul unei decizii a Consiliului, la 3.12.2013[1]). AAP, astfel cum a fost modificat, a intrat în vigoare pentru Uniune la 6 aprilie 2014. Comisia a negociat, în numele Uniunii, o serie de angajamente de deschidere a pieței prezentate de către Noua Zeelandă, atât la nivel bilateral, cât și în cadrul Comitetului OMC pentru achiziții publice (denumit în continuare „Comitetul AAP”). Ulterior, la 21 iulie 2014, Noua Zeelandă a transmis o ofertă finală. În cele ce urmează este prezentat un rezumat al ofertei finale a Noii Zeelande și a evaluării acesteia de către Comisie. 2. Rezumatul condițiilor de aderare a Noii Zeelande la AAP Oferta finală a Noii Zeelande Angajamente privind accesul pe piață (entitățile, bunurile, serviciile și serviciile de construcții acoperite) Entități Entitățile din cadrul Guvernului Noii Zeelande: la nivelul administrației publice centrale există o serie de entități care îndeplinesc, în grade diferite, misiuni de autoritate publică. Este vorba de ministerele propriu-zise, conduse de miniștri, precum și de diverse tipuri de „entități ale Coroanei”, categorie care indică diferite tipuri de entități care funcționează în cadrul Guvernului ca instrumente ale Coroanei și care au diferite atribuții publice, de exemplu în domeniile sănătății, învățământului, turismului și locuințelor sociale. La celălalt capăt al spectrului de autorități publice se situează întreprinderile de stat, care sunt societăți sau corporații cu răspundere limitată care funcționează ca întreprinderi comerciale. În anexa 1 („Entitățile guvernamentale centrale”), oferta Noii Zeelande include principalele ministere și departamente ale Guvernului. Noua Zeelandă a fost de acord să precizeze într-o notă faptul că intră în domeniul de aplicare al acordului și entitățile subordonate celor prevăzute în anexa 1. În anexa 2 („Entitățile guvernamentale subcentrale”), oferta Noii Zeelande include majoritatea consiliilor districtuale din domeniul sănătății (District Health Boards), care sunt entități ale Coroanei responsabile de furnizarea sau de finanțarea serviciilor de sănătate oferite în districtele respective, și entitățile care le furnizează acestora servicii de achiziții publice. În plus, Noua Zeelandă a fost de acord ca oferta sa să includă cele mai mari consilii municipale, Auckland Council, Wellington City Council și Christchurch City Council, precum și consiliile regionale ale localităților care au peste 250 000 de locuitori. Sunt incluse în ofertă și granturile pentru care s-a folosit procedura „flow down” (este vorba de granturi la acordarea cărora autoritățile publice centrale solicită entităților beneficiare să asigure respectarea cerințelor în materie de achiziții publice și în cazul subcontractării granturilor). Se prevede să fie incluse în ofertă consiliile municipale și regionale în ceea ce privește achizițiile de bunuri, de servicii și de servicii de construcții aferente proiectelor de transport finanțate integral sau parțial de către Agenția pentru Transporturi a Noii Zeelande, atunci când valoarea totală a proiectului depășește pragurile aplicabile relevante pentru bunuri, servicii și servicii de construcții. În anexa 3 („Alte entități”), Noua Zeelandă include în ofertă 14 entități ale Coroanei care își desfășoară activitatea în diverse domenii, inclusiv în sectorul turismului, al aviației, al învățământului și al transporturilor. În plus, Noua Zeelandă a acceptat să includă în ofertă și patru întreprinderi de stat care își desfășoară activitatea în sectorul serviciilor de utilități publice, și anume în sectorul serviciilor aeriene, meteorologice, de transport feroviar și în sectorul energiei electrice (Airways Corporation of New Zealand Limited, Meteorological Service of New Zealand Limited, KiwiRail Holdings Limited și Transpower New Zealand Limited). Acestea sunt întreprinderile de stat care au fost identificate ca aflându-se în situație de monopol. Bunuri Noua Zeelandă își asumă angajamentul de a asigura acoperire pentru toate bunurile pentru care entitățile care intră în domeniul de aplicare al ofertei desfășoară proceduri de achiziții publice. Servicii Noua Zeelandă oferă o acoperire foarte cuprinzătoare a serviciilor, respectiv a tuturor serviciilor furnizate de către entitățile acoperite, fiind excluse doar câteva servicii (cele din domeniul cercetării și dezvoltării, serviciile de sănătate publică, serviciile de învățământ și serviciile sociale). Serviciile de construcții Noua Zeelandă include în ofertă toate serviciile de construcții din diviziunea 51 a Clasificării centrale a produselor, acest tip de ofertă fiind făcut, în general, de toate părțile la AAP. Praguri Noua Zeelandă aplică pragurile aplicate de regulă de către părțile la AAP pentru bunuri, servicii și servicii de construcții. Legislația Noii Zeelande Cadrul pentru achiziții publice al Guvernului Noii Zeelande nu este discriminatoriu. Acesta nu conține dispoziții prin care să se acorde bunurilor furnizate și furnizorilor interni un tratament mai favorabil decât cel acordat furnizorilor sau bunurilor furnizate străine. Legislația Noii Zeelande în materie de achiziții publice pare să fie deschisă, transparentă și nediscriminatorie, în conformitate cu cerințele AAP. Evaluarea de către Comisie a ofertei Noii Zeelande Noua Zeelandă deschide larg piața achizițiilor sale publice tuturor statelor care sunt parte la AAP, având o ofertă foarte cuprinzătoare în materie de entități, bunuri, servicii și servicii de construcții, precum și o legislație nediscriminatorie. În plus, Noua Zeelandă nu menține nicio restricție specifică împotriva vreunei părți la AAP. Cu toate acestea, având în vedere faptul că acoperirea oferită de Noua Zeelandă, chiar dacă este semnificativă, nu este completă, ar fi oportun să se introducă (în privința Noii Zeelande) anumite restricții sau excepții specifice referitoare la accesul pe piața achizițiilor publice a Uniunii, așa cum a procedat UE și în trecut în privința părților la AAP care oferă doar o acoperire parțială. Restricțiile specifice, care ar face parte din condițiile de aderare la AAP a Noii Zeelande și care trebuie adoptate de către Comitetul AAP, sunt următoarele: · Anexa 1, secțiunea 2 (Autoritățile contractante ale guvernelor centrale ale statelor membre ale UE), punctul 3: Noua Zeelandă va fi adăugată la lista părților la AAP care au acces la procedurile de achiziții ale unui număr mai mic de autorități contractante la nivel de guvern central decât restul părților la AAP. · Anexa 2, Note la anexa 2, nota 1: UE nu va oferi Noii Zeelande posibilitatea de participare la procedurile de achiziții publice ale autorităților contractante locale (ale unităților administrative de la nivelul NUTS 3 conform Regulamentului (CE) nr. 1059/2003[2] – astfel cum a fost modificat - și ale unitățile administrative mai mici). În ceea ce privește unitățile administrative de la nivelurile NUTS 1 și NUTS 2 conform Regulamentului 1059/2003, Noii Zeelande nu i se va oferi posibilitatea de participare la procedurile de achiziții publice ale autorităților contractante ale unităților administrative de la nivelurile NUTS 1 și 2, cu excepția cazului în care procedurile de achiziții publice ale acestora pentru proiecte de transport urban intră în domeniul de aplicare al anexei 3 la Lista AAP a UE. În ceea ce privește anexa 3, Noii Zeelande nu i se va oferi posibilitatea de participare decât la procedurile de achiziții publice ale unităților administrative enumerate în NUTS 1 și NUTS 2 care își desfășoară activitatea în domeniul transportului urban (în special activitatea „furnizarea sau exploatarea rețelelor care oferă un serviciu public în domeniul transportului feroviar urban, prin sisteme automatizate, cu tramvaiul, troleibuzul, autobuzul sau prin cablu” menționate la litera (e) din anexa 3 la Lista AAP a UE). · Anexa 3, Note la anexa 3, nota 6: Pentru entitățile subcentrale, Noii Zeelande i se va oferi o acoperire mai limitată; Noii Zeelande i se va oferi posibilitatea de participare doar la procedurile de achiziții publice ale unităților administrative enumerate în NUTS 1 și NUTS 2 care își desfășoară activitatea în domeniul transportului urban (în special activitatea menționată la litera (e) din anexa 3 la Lista AAP a UE). În plus, UE nu îi va oferi Noii Zeelande posibilitatea de participare la procedurile de achiziții publice ale entităților care își desfășoară activitatea în sectorul apei potabile, în domeniul porturilor maritime sau al porturilor interioare ori al altor terminale de transport și în domeniul punerii la dispoziție de aeroporturi sau de alte terminale de transport pentru transportatorii aerieni. În cazul în care oricare altă parte la AAP ar include excepții specifice referitoare la acoperirea sa cu privire la Noua Zeelandă, acest lucru ar fi reflectat, de asemenea, în decizia Comitetului AAP privind condițiile de aderare a Noii Zeelande. Cu toate acestea, ar trebui remarcat faptul că orice astfel de restricții sau de excepții referitoare la acoperire, formulate de o parte la AAP și care privesc în mod specific Noua Zeelandă, nu ar afecta oferta finală a Noii Zeelande, prevăzută mai sus, și nici rezervele specifice propuse de UE ori acoperirea convenită în comun de către actualele părți la AAP. 3. ELEMENTELE JURIDICE ALE PROPUNERII AAP revizuit cuprinde o dispoziție privind aderarea. Articolul XXII alineatul (2) din AAP prevede că orice membru al OMC poate adera la AAP în condiții ce urmează a fi convenite între membrul respectiv și părți, acești termeni fiind prevăzuți într-o decizie a Comitetului AAP. Condițiile de aderare a Noii Zeelande vor fi stabilite în cadrul unei decizii a comitetului AAP care se prevede a fi adoptată în a doua jumătate a anului 2014. Această decizie va include oferta finală a Noii Zeelande privind accesul pe piața achizițiilor sale publice (care va face parte din apendicele I la AAP după aderarea Noii Zeelande), precum și orice condiții specifice privind aderarea cerute de către alte părți la AAP. Decizia va fi adoptată prin consens în cadrul Comitetului AAP. Articolul 218 alineatul (9) din Tratatul privind funcționarea Uniunii Europene (TFUE) prevede că, în cazul în care un organism creat printr-un acord internațional trebuie să adopte acte cu efecte juridice, Consiliul, la propunerea Comisiei, adoptă o decizie de stabilire a poziției care trebuie adoptată în numele Uniunii. Decizia Comitetului APA care va stabili condițiile de aderare a Noii Zeelande intră în domeniul de aplicare al articolului 218 alineatul (9) din TFUE, întrucât este adoptată în cadrul unui organism creat printr-un acord internațional și va avea efecte juridice. 4. RECOMANDARE Se preconizează că aderarea Noii Zeelande la AAP va avea o contribuție extrem de benefică în ceea ce privește deschiderea tot mare la nivel internațional a piețelor de achiziții publice, prin extinderea numărului părților la AAP și prin încurajarea, astfel, a aderării și a altor țări la AAP. Comisia recomandă acceptarea ofertei Noii Zeelande, sub rezerva restricțiilor menționate mai sus cu privire la acoperirea Uniunii în ceea ce privește Noua Zeelandă. În consecință, se propune să fie împuternicită Comisia să exprime, în cadrul Comitetului privind achizițiile publice, poziția Uniunii în favoarea aderării Noii Zeelande, sub rezerva restricțiilor menționate anterior, poziția respectivă urmând să fie reflectată în cadrul deciziei Comitetului AAP privind aderarea Noii Zeelande. 2014/0264 (NLE) Propunere de DECIZIE A CONSILIULUI de stabilire a poziției care urmează să fie adoptată în numele Uniunii Europene în cadrul Comitetului pentru achiziții publice referitor la aderarea Noii Zeelande la Acordul privind achizițiile publice CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9), având în vedere propunerea Comisiei Europene, întrucât: (1) La data de 28 septembrie 2012, Noua Zeelandă a depus o cerere de aderare la Acordul privind achizițiile publice (denumit în continuare „AAP”). (2) Angajamentele Noii Zeelande privind acoperirea sunt prevăzute în oferta sa finală, astfel cum a fost prezentată părților la AAP la 21 iulie 2014. (3) Deși oferta Noii Zeelande este cuprinzătoare, aceasta nu asigură o acoperire completă. Prin urmare, este oportun să se introducă anumite excepții specifice în ceea ce privește acoperirea Uniunii. Aceste excepții specifice, astfel cum sunt reflectate în anexa la prezenta decizie, vor deveni parte a condițiilor de aderare a Noii Zeelande la AAP și se vor regăsi în decizia adoptată de către Comitetul pentru achiziții publice (denumit în continuare „Comitetul AAP”) privind aderarea Noii Zeelande. (4) Se preconizează că aderarea Noii Zeelande la AAP va avea o contribuție benefică la deschiderea tot mare la nivel internațional a piețelor de achiziții publice. (5) Articolul XXII alineatul (2) din AAP prevede că orice membru al OMC poate adera la acord în condiții ce urmează a fi convenite între membrul respectiv și părți, acești termeni fiind prevăzuți într-o decizie a Comitetului AAP. (6) În consecință, este necesar să se stabilească poziția care urmează să fie adoptată în numele Uniunii în cadrul Comitetului AAP în ceea ce privește aderarea Noii Zeelande, ADOPTĂ PREZENTA DECIZIE: Articolul 1 Poziția care urmează să fie adoptată în numele Uniunii Europene în cadrul Comitetului privind achizițiile publice este de aprobare a aderării Noii Zeelande la Acordul privind achizițiile publice, sub rezerva condițiilor de aderare specifice stabilite în anexa la prezenta decizie. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu, Președintele [1] Decizia Consiliului din 2 decembrie 2013 privind încheierea Protocolului de modificare a Acordului privind achizițiile publice, JO L 68, 7.3.2014, p. 1. [2] Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) (JO L 342, 18.12.2013, p. 1). ANEXĂ CONDIȚIILE UE PRIVIND ADERAREA NOII ZEELANDE LA AAP Odată cu aderarea Noii Zeelande la Acordul privind achizițiile publice, punctul 3 din secțiunea 2 („Autoritățile contractante ale guvernelor centrale ale statelor membre ale UE”) din anexa 1 din apendicele I privind Uniunea Europeană se citește după cum urmează: „3. În cazul bunurilor, serviciilor, furnizorilor și prestatorilor de servicii din Statele Unite ale Americii, Canada, Japonia, Hong Kong - China, Singapore, Coreea, Armenia, Teritoriul vamal distinct Taiwan, Penghu, Kinmen și Matsu, precum și din Noua Zeelandă, procedurile de achiziții publice derulate de următoarele autorități contractante ale guvernelor centrale, cu condiția ca acestea să nu fie marcate cu un asterisc.” Odată cu aderarea Noii Zeelande la Acordul privind achizițiile publice, nota 1 din Notele la anexa 2 din apendicele I privind Uniunea Europeană include următoarele litere după litera (e): „ (f) procedurile de achiziții publice derulate de autoritățile contractante locale [autoritățile contractante ale unităților administrative de la nivelul NUTS 3 și unitățile administrative mai mici, astfel cum sunt prevăzute în Regulamentul 1059/2003 (modificat)] în ceea ce privește bunurile, serviciile, furnizorii și prestatorii de servicii din Noua Zeelandă; (g) procedurile de achiziții publice derulate de autoritățile contractante ale unităților administrative de la nivelurile NUTS 1 și 2, astfel cum sunt prevăzute în Regulamentul 1059/2003 (modificat), în ceea ce privește bunurile, serviciile, furnizorii și prestatorii de servicii din Noua Zeelandă, cu excepția cazului în care procedurile de achiziții publice respective intră în domeniul de aplicare al anexei 3 privind UE.” Odată cu aderarea Noii Zeelande la Acordul privind achizițiile publice, nota 6 din Notele la anexa 3 din apendicele I privind Uniunea Europeană include următoarele litere după litera (n): „(o) procedurile de achiziții publice derulate de entitățile contractante care își desfășoară activitatea în domeniul producției, transportului sau distribuției de apă potabilă care intră în sfera de aplicare a prezentei anexe în ceea ce privește bunurile, serviciile și furnizorii de servicii din Noua Zeelandă; (p) procedurile de achiziții publice derulate de entitățile contractante care își desfășoară activitatea în domeniul instalațiilor aeroportuare care intră în sfera de aplicare a prezentei anexe în ceea ce privește bunurile, serviciile și furnizorii de servicii din Noua Zeelandă; (r) procedurile de achiziții publice derulate de entitățile contractante care își desfășoară activitatea în domeniul punerii la dispoziție de porturi maritime sau de porturi interioare ori de alte terminale de transport care intră în sfera de aplicare a prezentei anexe în ceea ce privește bunurile, serviciile și furnizorii de servicii din Noua Zeelandă; (s) procedurile de achiziții publice derulate de autoritățile contractante regionale sau locale care își desfășoară activitatea în domeniile reglementate de prezenta anexă, în ceea ce privește bunurile, serviciile și furnizorii de servicii din Noua Zeelandă, cu excepția procedurile de achiziții publice derulate de autoritățile contractante ale unităților administrative de la nivelurile NUTS 1 și 2 [astfel cum sunt prevăzute în Regulamentul 1059/2003 (modificat)] care își desfășoară activitatea în domeniul transportului feroviar urban, transportului prin sisteme automatizate, cu tramvaiul, troleibuzul, autobuzul sau prin cablu.”